Papersnake/gushiwen huggingface dataset:
梵安寺内浣溪四老唱和诗
杨咸章（宋代）

闻说悬车三老儒，约为绘像访僧居。蟹螯杯酒欢无极，鼎足韬裘乐有馀。

暑簟共观岷岭雪，春盘同脍蜀江鱼。归来一榻如相许，须信逍遥倍二疏。
闲夕
白居易（唐代）

一声早蝉发，数点新萤度。兰釭耿无烟，筠簟清有露。

未归后房耿，且下前轩步。斜月入低廊，凉风满高树。

放怀常自适，遇境多成趣。何法使之然，心中无细故。
孙师郑求题祖庭遗迹卷子 其一
郑孝胥（清代）

悲凉从军行，惨淡山水笔。是家多名士，累世见毛骨。
全居卷为姑苏张彦广题
童轩（明代）

岁月无情易白头，青山穿穴且夷犹。杖藜登眺非狂傅，荷锸讴吟似醉刘。

明月一规虚茧室，白云千顷閟丹丘。何人为树东门槚，宁识神仙汗漫游。
海棠次苏子瞻韵
赵汃夫（宋代）

海棠别得一风光，恨不生香转曲廊。
春睡太真困未足，胭脂露冷湿红妆。
西江月·洛浦神仙流品
晁端礼（宋代）

洛浦神仙流品，姑山冰雪肌肤。谁家池馆雨晴初。肠断风标白谁。国艳枉教无语，玉颜不待施朱。采菱人散夜蟾孤。冷落西溪风露。
春词
毛滂（宋代）

云母春冰薄，氍毹晓气暾。
尚垂宵旰意，加惠及元元。
遗林子羽
张红桥（明代）

一南一北似飘蓬，
妾意君心恨不同。
他日归来亦无益，
夜台应少系书鸿。
送方伯书省觐还莆田
欧大任（明代）

千里宁亲舍，云霄尔不群。归舟风欲落，别路雁初闻。

啸共蓬池客，书投沧海君。青箱推世业，去有荐雄文。
寿王友竹先生六秩
陈梅峰（清代）

此老非凡老，浮沉六十年。阨穷能不悯，遗逸岂徒然。

托酒逃尘累，哦诗养性天。世间多富贵，未及等身贤。
小疾治药偶书
陆游（宋代）

揠苗农害稼，过剂药伤人。
此理君能造，无为万物春。
发瓦桥十里而河梁败还坐客亭复上马戏咏道旁垂柳二首 其二
沈遘（宋代）

行尽塘陂日已西，回头绿树却迟迟。柔条秀绝向人甚，忍不从容折一枝。
夏日过赵凡夫定山别业 其三
邓云霄（明代）

元同蒋诩径，浪拟习家池。鸡犬云中静，藤萝户外垂。

磴荒松自扫，客到鹤先知。隐映香台上，如闻紫凤吹。
东关寺杏花
杨巍（明代）

野寺寻芳日已斜，春风无力挽飞花。不知开落谁为主，欲向山僧问法华。
次韵留题此岩
陈镒（明代）

留此岩前瀑布悬，云开古洞见青天。仙人丹化无来鹤，释子禅闲独种莲。

荒径苔深初过雨，空山花暗自流泉。谁能结屋依林下，夜听松风枕月眠。
嘉禾八咏 其四 宣公桥
陆蒙老（宋代）

当时仓卒倚鸿筹，清白堪封万户侯。陵谷已非家世远，画桥依旧水东流。
赠争相士三首
姚勉（宋代）

浩荡狂风昼雨霾，燥田渴雨秋生埃。
烦君为觅为霖手，倾倒天瓢泽九垓。
衰叹
陆游（宋代）

十年三堕齿，久矣叹吾衰。
亹亹循天理，兢兢到死时。
穷空颜子巷，勤苦董生帷。
道远余生趣，常忧日影移。
偈颂十八首
释师体（宋代）

虎穴魔宫阔步挨，毁僧谤佛不安排。
无明三毒令人怕，是我冤家一样乖。
嘲灯花鹊噪
于谦（明代）

鹊噪灯花亦偶然，人间喜信只虚传。朝朝暮暮知多少，误却归期又隔年。
术者谓予
王十朋（宋代）

问君胡为入台省，问君胡为官辄冷。宣尼犹且畏元辰，羊鼠龙猪作君梗。

退之宿直斗牛箕，声名谤毁常相随。死生穷达端有命，予知之矣当安之。
眼儿媚 题九里桥
危昂霄（宋代）

晴云十丈跨杉溪。偏称夜凉时。我来正值，一滩月朗，万木霜飞。

我仙不住人间世，此恨有谁知。何人画我，倚阑得句，听水忘归。
绿盖舞风轻 遥和鹜翁元武湖逭暑之作，同弁阳老人韵
朱祖谋（清代）

一阕定风波，倦眼登临，危阑对横绮。凉笛延秋，江湖归未得，浅醉慵倚。

劫后吟魂，又轻被、蘋丝牵系。正红衣掠岸，西风催堕秋蕊。

杯底。遣得孤欢照影，弄清波、短鬓尘洗。酒入襟痕，好心期、换与故年閒泪。

梦里沧洲，更不信、孤根无寄。过江人，销尽看花英气。
和洪司令梅花
吴泳（宋代）

结绮临春贮丽华，吹香偶到野人家。
霜明月白纱窗净，但见梅诗不见花。
定风波·歌舞阑珊退晚妆
黄庭坚（宋代）

歌舞阑珊退晚妆。主留情重更留汤。冠帽斜欹辞醉去，邀定，玉留纤手自磨香。

又得尊前聊笑语。如许。短歌宜舞小红裳。宝马促归朱户闭留睡。夜来应恨月侵床。
古风上知府秘书
范成大（宋代）

神仙绝世立，功行闻清都。
玉符赐长生，镊云游紫虚。
鸡犬尔何知，偶舐药鼎余。
身轻亦仙去，罡风与之俱。
俯视旧篱落，眇莽如积苏。
非无凤与麟，终然侣虫鱼。
微物岂有命，政尔谢泥涂。
时哉适丁是，邂逅真良图。
大鹏上扶摇，南溟聒天沸。
斥鷃有羽翼，意满蓬蒿里。
不如附骥蝇，掣电抹荆蓟。
谁云极云麽，俛仰且万里。
向来庭户间，决起不踰咫。
飘颻托方便，意气乃如此。
物生未可料，旦暮倘逢世。
君看功名场，得失一交臂。
闻雁
黄裳（宋代）

露下多时雁未鸣，数声云外此宵征。北人书到三秋尽，南国弓閒一字横。

孤馆有谁惊好梦，平芦何处起寒更。想应俎上终须免，宜向方塘寄此生。
遇便风
陈舜俞（宋代）

舳舻溯隋堤，积潦涵楚甸。大帆挂长樯，薰飙借良便。

气张中军旗，势疾强弩箭。浪头喷飞雪，波心落流电。

或如春雷振，又若疾雨溅。天空文鹢归，珠媚渊龙战。

久来去意切，幸此行色变。舟子啸引项，挽夫喜盈面。

揭篙无施劳，跃马莫我先。行吁思景附，坐指交勇羡。

日阴未顷刻，道里历宇县。津亭倏渡淮，官堠俄入汴。

盛夏草树齐，远水蘋藻遍。晚景稍可爱，少瞬不再见。

我非欲速者，疾目憎转眩。衣袂聊虚凉，心焉独安宴。

向夕风少休，迟留乐幽眷。
题天庆观碧玉堂
龚准（宋代）

清晓叩玄关，忧时鬓已斑。
何如闲道士，隔竹看君山。
赠地理张松溪
何梦桂（宋代）

赤松当日秘青囊，圯上谁知授子房。千古遗编无觅处，君家独得壁中藏。
次韵马惟良亦乐园
周必大（宋代）

满腹诗书却灌园，固应浩养百忧宽。
竹林松径长萧爽，柳色花忧自际蟠。
贡焙延曾春泛春，乡醪醉客夜倾丹。
当年悔不分银菟，空把新诗反复观。
寿王太守 其五
刘辰翁（宋代）

月中桂斫夜琅琅，捣就琼花绝粒方。繇是蟾宫折云路，愿持云粉荐霞觞。
送陆判官归杭州
皎然（唐代）

芳草潜州路，乘轺忆再旋。馀花故林下，残月旧池边。

峰色云端寺，潮声海上天。明朝富春渚，应见谢公船。
江上对酒作
陆游（宋代）

把酒不能饮，苦泪滴酒觞，醉酒蜀江中，和泪下荆扬。
楼橹压湓口，山川蟠武昌。
石头与锺阜，南望郁苍苍。
戈船破浪飞，铁骑射日光。
胡来即送死，讵能犯金汤。
汴洛我旧都，燕赵我旧疆。
请书一尺檄，为国平胡羌。
再送临川先生于扬关神气困悴益甚然临别犹推蓬窗呼予者三良可伥也
全祖望（清代）

天气是为魂，地气是为魄。斯人所濩持，仗此双丸力。

石亦有时剥，金亦有时消。何况七尺身，百忧所感挠。

所贵学道人，神明长舂融。诸艰不能折，垂老或愈充。

堂堂人中虎，梦周志未衰。颠毛虽种种，犹思奋惊雷。

谁知骥且老，渐看鱼已赪。乃缘小违沴，遂致大摧零。

北阙何迢迢，西风正发发。登车三回首，屏营不可别。

永怀姑射神，尸居养天和。尊生良有术，身孰与世多。
与印老同访天封老至夕忘归
曹勋（宋代）

斜风吹雪冷征衣，来见长眉老阿师。
为我晓开银色界，笑谈宁复问归期。
次韵苏巨卿
于石（宋代）

谁叩柴门寄我诗，迎门稚子候予归。
青山唤醒十年梦，明月空怀千里思。
今晋古秦天地隔，范雎张禄姓名非。
人生百岁发相见，世事悠悠未可知。
次韵法真禅师送曾敬之宣德昆仲
释道潜（宋代）

昔与乃翁相遇年，始知有子生且贤。尔来双干已争秀，屹屹欲且参高天。

昨朝较蓺偶不售，他日奏赋闻甘泉。方今庙堂喜人物，收拾万汇归陶甄。

袅蹄麟趾终一出，辉映左右无馀妍。肯学孟生誇得意，一日走遍春风前。

嗟余投老隐岩谷，形若槁木心灰然。扁舟追子仅千里，彷佛夜梦遥相传。

西湖风物行岁晏，归赋梅花趁腊先。
读易
于谦（明代）

太极本无形，阴阳互消长。庖牺百王先，作易原俯仰。

卦画以一百，人文日宣朗。文王系卦辞，吉凶指诸掌。

周孔更发明，此道该穹壤。濂溪论理微，康节推数广。

程朱述传义，明白非惚恍。半夜一声雷，千门忽然敞。

月窟与天根，乘风恣来往。焚香诵韦编，悠然动遐想。
题荆浩匡庐图用画间旧题韵 其二
弘历（清代）

昭邱雾锁岚浓，素瀑龙飞练重。坐我画禅书室，对他栖隐炉峰。
晚步灵寿寺后二首
张耒（宋代）

逢秋种菊尚殷勤，隙地侵寻欲过邻。
便好采花供服饵，形容已似泽边人。
暮春直省
林大辂（明代）

旅梦醒啼鸟，晴窗日欲斜。
还将多病眼，闲看续开花。
题玄英先生庙
张孝祥（宋代）

木老参天直，江清白日闲。先生元不死，遗庙亦空山。

文采云仍似，风流正始间。平生子严子，高处得追攀。
李坚甫净居杂题一十三首·退庵
文同（宋代）

未老先求退，题庵乃自呼。
有才须进用，能保此名无。
寇来自北见城中萧然散入村落
周霆震（元代）

断雁云低欲度迟，鹊巢何许寄南枝。寇兵已厌空城住，官马犹从间道驰。

万骨白边寒月夜，孤烟青处夕阳时。经年北道无消息，望眼频穿泪暗垂。
献王中丞时有除拜
李群玉（唐代）

登仙望绝李膺舟，从此青蝇点遂稠。半夜剑吹牛斗动，

二年门掩雀罗愁。张仪会展平生舌，韩信那惭跨下羞。

他日图勋画麟阁，定呈肝胆始应休。
摸鱼儿
翁孟寅（宋代）

卷西去、方肥塞草，带钩何事东去。月明万里关河梦，吴楚几番去雨。江上路。二十载头颅，凋落今如许。凉生弄尘。欢江左夷吾，隆中诸葛，谈笑已尘土。

寒汀外，还见来时鸥鹭。重来应是春暮。轻裘岘首陪登眺，马上落花飞絮。拚醉舞。谁解道，断肠贺老江南句。沙津少驻。举目送飞鸿，幅巾子老子，楼上正凝宁。
陈尉括水伤冒雨下朱陀出示两诗次韵
洪咨夔（宋代）

陈编贮山房，故事追康庐。
欲共天下士，读尽人间书。
多君弓刀来，发我金璧储。
山灵似不分，震雨翻河鱼。
次韵李晋裕教授九日见赠
张耒（宋代）

满酌聊酬菊蕊黄，登高仍在太山阳。
笑谈佳节宾朋集，诗酒清欢兴味长。
倦客得闲聊欲饮，老人虽醉不成狂。
先生莫叹虀盐久，行见高才颖出囊。
次韵孙海见赠 其七
苏过（宋代）

簪组实外物，去来无愠喜。君看失马翁，倚伏寄妙理。

顾我不亡存，斯言定非绮。
相和歌辞。饮马长城窟行
王翰（唐代）

长安少年无远图，一生惟羡执金吾。骐驎前殿拜天子，

走马为君西击胡。胡沙猎猎吹人面，汉虏相逢不相见。

遥闻鼙鼓动地来，传道单于夜犹战。此时顾恩宁顾身，

为君一行摧万人。壮士挥戈回白日，单于溅血染朱轮。

回来饮马长城窟，长安道傍多白骨。问之耆老何代人，

云是秦王筑城卒。黄昏塞北无人烟，鬼哭啾啾声沸天。

无罪见诛功不赏，孤魂流落此城边。当昔秦王按剑起，

诸侯膝行不敢视。富国强兵二十年，筑怨兴徭九千里。

秦王筑城何太愚，天实亡秦非北胡。一朝祸起萧墙内，

渭水咸阳不复都。
侠客行
文同（宋代）

紫髯围碧瞳，勇气炙会热。
生平脱羁检，少小服义烈。
堂堂吐高论，牙齿若嚼铁。
宝剑压{左月右陛去阝}横，谁耻我可雪。
酣歌入都市，当面洗人血。
常言荆轲愚，每笑豫让拙。
事已不受谢，门前车马绝。
自谓取功名，焉能由笔舌。
吟
牧得清（宋代）

完得一局棋，除此一袭衣。
何去何来兮，白云共依稀。
过平舆怀李子先时在并州
黄庭坚（宋代）

前日幽人佐吏曹，我行堤草认青袍。
心随汝水春波动，兴与并门夜月高。
世上岂无千里马，人中难得九方皋。
酒船鱼网归来是，花落故溪深一篙。
到仪真沙河阻风三首
吴芾（宋代）

连日狂风已作难，今朝浊浪更如山。
江神坚我归田志，故示危机一水间。
胡帅见和用韵再寄 其二
黄彦平（宋代）

乔木犹春色，名家亦世臣。安危思有寄，文武不无人。

翰墨昭前烈，功勋踵后尘。八萧终鼎鼐，二贾且丝纶。
春愁
梁霭（清代）

芳草一千里，琼楼十二层。春愁都不见，寒雨黯孤镫。
南乡子
元好问（金朝）

梅雪弄芳馨。线日迎长□□蓂。争看琴堂称贺处，娉婷。

满捧霞争灿鲤庭。

鹤算更龟龄。八十仙翁醉复醒。好倩洛阳驰誉手，丹青。

画与人间作寿星。
送提刑刘峤解印还朝
张守（宋代）

老怀欲别已辛酸，再岁周旋瞬息间。谁遣暮潮催两桨，却应清息挂三山。

功名不许淹行色，谈话何时复解颜。鹓鹭行间如借问，为言衰谢合投闲。
句
张迪（宋代）

此地从来寒暑偏，扇纨不曾遭弃捐。
邦衡生日用旧岁韵
周必大（宋代）

翊戴南阳第一春，驰驱北伐太原津。
天开今代风云会，运应中兴岁月新。
霖雨正宜苏大旱，清风未可作闲人。
一杯安足为公寿，看饮思堂万斛醇。
寄当涂李远
许浑（唐代）

赋拟相如诗似陶，云阳烟月又同袍。车前骥病驽骀逸，

架上鹰闲鸟雀高。旧日乐贫能饮水，他时随俗愿餔糟。

不须倚向青山住，咏雪题诗用意劳。
题谯国评事壁
蔡襄（宋代）

长冈隆雄来北边，势到合下方回旋。
三世白士犹醉眠，山翁作善天应怜。
如彼发源今流泉，子孙何数鹰马然。
有起家者出其间，愿翁寿考无穷年。
陪张湛存先生入崂访逄公栖止感赋 其一
张士珩（清代）

岧峣高不极，选胜共登临。涧壑随峰迥，烟峦障日阴。

摩天悬壁峭，访古入岩深。欲问幽栖处，云封不可寻。
题吕信夫传
凌云翰（元代）

居里还同朱寿昌，传家应自吕荣阳。学仙已悟黄梁枕，事死仍分彩服堂。

独鹤归来城郭是，三鱼跃出井泉香。子孙又为明时用，忠孝须知系典常。
次韵叔才幽居二首 其一
葛胜仲（宋代）

世涂艰险动难谐，学士深居但柏斋。紫翠当门流水过，碧鲜遮槛好风怀。

角巾家巷便高枕，手板公廷厌没阶。天地百年真逆旅，谁能巧宦役筋骸。
西江月·老去频惊节物
王千秋（宋代）

老去频惊节物，乱来依旧江山。清明雨过杏花寒。红紫芳菲何清。春病无人消遣，芳心有酒摧残。此情拍手问阑干。为甚多愁我惯。
闲居无客所与度日笔砚纸墨而已戏作长句
陆游（宋代）

水复山重客到稀，文房四士独相依。
黄金那得与齐价，白首自相同告归。
韫玉面凹观墨聚，浣花理腻觉豪飞。
兴阑却欲烧香睡，闲听松声昼掩扉。
寄湖北张总领六绝句 其一
项安世（宋代）

故人天上厌晨趋，走向人间看五湖。已煮太湖东畔海，更飞青草北边刍。
禅僧岩
沈辽（宋代）

潇湘山水穷欲偏，最后乃得禅僧岩。禅僧成道久已化，独有崖僧青巉巉。

降身入洞不甚险，突兀三室谁彫劖。东西有道若蛇窦，白云羃羃门无缄。

持火旁行不知际，七穿八窍遥相衔。涓涓乳泉白如雪，由来此地殊仙凡。

主人引我复深入，行指岰穴尤嵌岩。中间石鼓有异响，击拊想可参韶咸。

吾身久病苦下湿，复畏神怪来邀搀。直趣出洞上南巘，豁若巨海张云帆。

山花斓斑出竹杪，亦有禽鸟声諵諵。欲还未可复小驻，日脚已过东冈杉。
羊城八景 其六 扶胥浴日
区怀年（明代）

桑木难为攀，金乌荡空白。三山倒影来，转觉沧溟窄。
蜡梅三绝
潘良贵（宋代）

旦评人物尚雌黄，草木何妨定短长。
试问清芳谁第一，蜡梅花冠百花香。
挽
邹浩（宋代）

剸犀翻羽早称奇，亨会难遭但布衣。不使牙筹烦伯仲，果然玉树照庭闱。

灵台久已天昭鉴，奏籍初闻子发挥。三世簪缨正无恙，如何遽作百年归。
春末桃李盛开竹间有梅一枝嶷然秀发用唐子西韵简汪彦章
张纲（宋代）

在处朱朱兼白白，化工伎俩真多色。谁知先生铁石心，到眼物华如过客。

高标可但凌三冬，一枝杰出妖艳中。椒兰绛灌信鼎贵，万世屈贾留清风。
再赠
舒岳祥（宋代）

不惜此时别，毋忘别后音。
相随溪上影，共息树边阴。
水落行田蟹，霜晴出谷禽。
何须拘改岁，有兴即相寻。
游密庵分韵赋诗得绝字
朱熹（宋代）

闽乡饶奇山，仙洲故称杰。巍然一峰高，复与众山绝。

传闻极目处，天水远明灭。万里倏往还，三光下罗列。

我来发孤兴，径欲跻嵽嵲。病骨竟支离，何当攀去辙。
衡台对雪有怀
顾璘（明代）

衡山吹雪散瑶华，且喜湖南岁事嘉。云暗高峰回旅雁，水寒平野噪饥鸦。

殊方腊尽仍为客，好景情多倍忆家。江左故人金帐底，听歌谁肯念天涯。
苏长公赏心十六事
章甫（宋代）

濯足休誇万里流，但能涤暑便相投。直将无限炎威气，付与沧浪水面收。
寄卢给事汀吴员外丹
鲍溶（唐代）

姓丁黄鹤辽东去，客倩仙翁海上人。

闻道姓名多改变，只今偕是圣朝臣。
送鲍份父
薛师石（宋代）

地僻官仍小，兹行古迹多。
矩罗应失笑，庞媪亦经过。
宦业知余事，宗风竟若何。
□□□□□，满舍是青莎。
次韵陈文仲探梅二绝
葛立方（宋代）

小园邈在古城阴，为爱寒葩杖履寻。
却笑含章檐下客，对花熟睡亦何心。
鸟散馀花落
窦洵直（唐代）

晚树春归后，花飞鸟下初。参差分羽翼，零落满空虚。

风外清香转，林边艳影疏。轻盈疑雪舞，仿佛似霞舒。

万片情难极，迁乔思有馀。微臣一何幸，吟赏对寒居。
箫台八景 其一 云门福地
李孝光（元代）

古帝南巡事已非，土阶茅屋尚依依。夜深月底吹箫去，度得云门一曲归。
升堂颂古五十二首 其十八
释怀深（宋代）

空王殿子几经秋，日晒风吹古路头。莫怪今朝聊点破，恐人一向外边修。
寄台教王吉甫
陈著（宋代）

直溪之水清且洌，可以沃我老枯渴。
直溪之风空且阔，可以舒我穷郁结。
自闻西来飞霞佩，使我南望片云隔。
苦无筋力抗尘埃，徒有心事交冰雪。
长庚分光到寂寞，好风流閒无时节。
瘿木岂是罍洗材，歜葅不登鼎俎列。
见何所见斯未信，取非所取毋乃亵。
俗眼滔滔鄂州花，古道卓卓元城铁。
自昔瓮城地最灵，而况金坛人更杰。
漫塘词源有流传，实斋理学素磨切。
忽乘朝阳下赤城，坐觉文星灿不浙。
龟手之药或以封，皋皮之座啸自彻。
糠秕在前吾不妨吾后，瓦注者巧吾但安吾拙。
教铎重新雷霆鸣，儒流勇赴江河决。
弦诵洋洋正声合，芹藻楚楚生香发。
北斗泰山收宝望，东观蓬莱是途辙。
游仙窟诗 咏双树
张文成（唐代）

新华发两树，分香遍一林。迎风转细影，向日动轻阴。

戏蜂时隐见，飞蝶远追寻。承闻欲采摘，若个动君心。
登天宇浮屠绝顶望海
尤侗（清代）

兴至超然到上头，凭虚萧瑟见高秋。诸天冥冥人非想，大地茫茫我亦愁。

俯听苍蝇喧万瓦，遥看白马走中流。海神未许探幽窟，倏忽风烟起蜃楼。
长斋月满携酒先与梦得对酌醉中同赴令公之宴戏赠梦得
白居易（唐代）

斋宫前日满三旬，酒榼今朝一拂尘。乘兴还同访戴客，

解酲仍对姓刘人。病心汤沃寒灰活，老面花生朽木春。

若怕平原怪先醉，知君未惯吐车茵。
冬夜次南仲韵
杨公远（宋代）

风号紧紧闭柴门，榾柮炉边了不闻。
窗外月明谁是主，输渠梅竹自平分。
高冠谷口招郑鄠
岑参（唐代）

谷口来相访，空斋不见君。
涧花然暮雨，潭树暖春云。
门径稀人迹，檐峰下鹿群。
衣裳与枕席，山霭碧氛氲。
赏王司言仪宾府千叶绯桃
程敏政（明代）

赏心常在凤池东，一种繁华也自红。细叶巧随金剪落，靓妆匀试玉奁空。

移根曾见新培上，凝睇浑如旧倚风。重凭画阑惊岁月，不辞觞咏绕芳丛。
句
王太冲（宋代）

惟有杨花思空阔，正零落处是开时。
晓发
邵熉（清代）

踪迹飘零似断萍，山城急柝不堪听。梦长侵晓难重觅，酒薄冲堪易得醒。

匹马嘶残林外月，荒鸡叫落岭头星。几家茅店临官道，尚有孤灯一点青。
秋日沈飞霞以茶箸见惠
周元晟（清代）

别来何处卧烟霞，屈指频惊改岁华。才乏运筹休借箸，病同消岁喜分茶。

千林欲落迎霜叶，三径将开冒雨花。紫蟹浊醪堪共醉，独怜踪迹隔天涯。
题尊教院
舒坦（宋代）

竹砌缘寒渚，松蹊藉绿苔。
楼台隔林见，花木带云开。
溪旱常流水，峰青自隐雷。
月华几万顷，谁棹酒船来。
赋董季兴玩书岩
叶适（宋代）

玩书岩里刻成真，水帘花鬘春复春。
一朝敛策去何所，来者对之如古人。
美哉骨清神亦爽，西瞻匡庐乐雁荡。
满车图画常载行，到处名山留塑像。
皇帝阁端午帖子
许应龙（宋代）

殿阁凉生昼景长，翠烟缥渺御炉香。
经帷讲罢看章疏，至昃犹闻食未遑。
蜀锦亭
高斯得（宋代）

故国名花夐不同，景阳机裹织春风。
莫将丽质惊丹卉，只把孤根托化工。
宿不老山
方岳（宋代）

借得松风一觉眠，旋烧枯叶煮山泉。
人间蚁蛭王侯梦，不到梅花纸帐边。
黄州竹楼呈谢国正
戴复古（宋代）

每日黄堂事了时，一心惟恐上楼迟。
发挥天地读周易，管领江山歌杜诗。
切戒吏来呈簿历，常邀客至共琴棋。
风流太守谁其似，半似元之半牧之。
题江贯道山水十绝
刘克庄（宋代）

半夜黄天荡，楼船雪浪中。
当年草檄客，今日负樵翁。
大冶县见梅
晁公溯（宋代）

客里逢春色，江梅发故枝。
正应伤老大，似欲慰栖迟。
雪树真相引，风花莫倒吹。
南来愧何逊，吾病不难诗。
题蕃王出猎图
钱宰（明代）

燕山八月秋草黄，秋高马肥弓力强。蕃王朝辞诈马宴，羽猎不敢齐长杨。

西风猎猎边城戍，小队旌旗打围去。英姿飒爽思奋扬，面如玉盘身倚树。

金羁朱缨玉腕骝，紫貂兜鍪银鼠裘。燕姬如花向前骑，从官骑列春云浮。

猛士先驱仗金钺，胡笳一声鼓齐咽。骢驹并载双歇骄，海青翻臂思超越。

黄须健儿勇且骁，虎纹交韔悬在腰。翻身控弦响若掣，一箭射落双飞雕。

马上双雕驰献捷，凯歌向王王击节。金杯进酒饭黄羊，马潼淋漓手新捩。

穹庐张天落日黄，醉拥婵娟马前歇。百年富贵空画图，桑田茫茫海水枯。

画中豪杰八尺躯，昔何勇锐今何愚。悲风萧萧渺绝漠，漠南千里王庭无。
楚宫
李商隐（唐代）

湘波如泪色漻漻，楚厉迷魂逐恨遥。
枫树夜猿愁自断，女萝山鬼语相邀。
空归腐败犹难复，更困腥臊岂易招？
但使故乡三户在，彩丝谁惜惧长蛟。
次韵和端夫游谷隐
邹浩（宋代）

我生泉石中，清赏殊不足。得官汉上来，邂逅亦溪谷。

他时长安汉，用此汉外赎。城南百馀里，洒落自风俗。

招提密相忘，一一俨西竺。缅维作者谋，永集荆楚福。

兴国最佳胜，千柱列岩屋。前疏白马泉，后据双凤麓。

衲衣拥云外，拄杖倚藤竹。天龙咫尺耳，入户体生粟。

谁为逢氏迷，不复枨也欲。落英无再红，秀发岂常绿。

共将香火心，稽首千手目。老僧独何为，瞬我掣电速。

已矣勿重言，良药反成毒。
和胡秉彝敷文岩桂四首 其一
蔡戡（宋代）

翠葆金英天与奇，清香十里已先知。春光不似秋光好，桃李纷纷何所施。
陪诸友野步 其一
李处权（宋代）

北客身将老，东风又岁华。山晴添气象，水暖莫津涯。

贫觉他乡苦，慵嫌去路斜。升平吾会见，时事不须嗟。
送赵抚干赵班
刘克庄（宋代）

贵重元身外物轻，荐书怂恿入都城。
金闺得路通初籍，玉座临轩再唱名。
岩邑古人难锦制，长官叔世少琴声。
今皇取法乾淳帝，峨豸多由此陟明。
钱尹权宰
赵必象（宋代）

老我江湖倦送迎，故人此别若为情。
绨袍气义千金重，故纸功名一缕轻。
我辈何心争鹜粒，人生到处有鱼羹。
何时握手孤山路，共折梅花醉月明。
南郭晴步
李龏（金朝）

春城无处不开花，南陌晴云稍变霞。高下麦苗新雨后，不教闲地著春华。
洛都游寓
韦应物（唐代）

东风日已和，元化亮无私。草木同时植，生条有高卑。

罢官守园同，岂不怀渴饥。穷通非所干，跼促当何为。

佳辰幸可游，亲友亦相追。朝从华林宴，暮返东城期。

掇英出兰皋，玩月步川坻。轩冕诚可慕，所忧在絷维。
酬次道京还见寄诗二首 其一
吕南公（宋代）

会得吾生只汎浮，莫将耕钓异公侯。文章高去乃青史，富贵极来皆白头。

至乐如今惟强饮，最贤从古是无求。荷源砌上枫林叶，又过元丰第六秋。
冬夜对月
张侃（宋代）

秋来月渐清，老火犹未退。好风送新凉，云深复昏晦。

徐思此夜满，岂不令人爱。暑气薄前荣，蒸溽肯少贷。

月色到芳池，缘此亦拘碍。今宵坐中庭，挥麈成独对。

霜华杂月色，顿然清病肺。何必泥中秋，此语吾永佩。
添声杨柳枝
贺铸（宋代）

蜀锦尘香生袜罗。小婆娑。个侬无赖动人多。是横波。
楼角云开风卷幕，月侵河。纤纤持酒艳声歌。奈情何。
漫兴 其五
陈鹏年（清代）

庭阶秋色好，映日正殷红。颇赖扶持力，其如造化工。

酡颜醒复醉，嫩叶老还童。最爱斜阳里，纷披并菊丛。
华子冈
裴迪（唐代）

日落松风起，还家草露晞。
云光侵履迹，山翠拂人衣。
送杨元光随编修李秀才出守衡阳
程公许（宋代）

萍梗天涯幸有依，鱼兮川泳鸟云飞。
祝融紫盖题诗了，早趁贤侯召驾归。
自广至永丰呈熊直卿邹用之邓继高
曾丰（宋代）

断梗归从南海边，绝长补短恰三年。声音幸未移蛮气，须鬓疑犹带瘴烟。

走俗抗尘吾老矣，吟风弄月子超然。鹤袍可著终须脱，铁砚虽穿请更研。
阮亨甫寿乐堂澹庵各一首 澹庵
洪咨夔（宋代）

江西老澹庵，高节湛秋水。君庵亦澹名，闻其风兴起。

一径窈柏竹，八窗秀荃芷。意行袭幽芳，燕坐鉴碧泚。

铜炉古钟磬，瓦研素屏几。玄根息芸芸，泰宇安止止。

大羹及玄酒，不入世人齿。床头周易在，更与参妙理。
和蒋颖叔亳州矮桧
苏颂（宋代）

桧生本修直，此种特殊异。
高不盈寻丈，广乃遍阶砌。
短干自坚强，附枝交荫翳。
森然葆羽欹，隐若虬龙坠。
不知何代有，木老色弥翠。
尝闻古仙者，应化在兹地。
手植有遗迹，深根几千岁。
神灵应护持，道宫存款识。
自此物色繁，因为圃人利。
封殖虽地宜，屈蟠由巧智。
以彼凌云姿，还同蔽牛类。
拳曲如能寿，轮囷不为器。
谁云矫生质，终亦遗世累。
诗伯一留题，禅丛重增贵。
岂若榴柽然，空传草木记。
游胜会寺
王都中（元代）

寺古唐朝立，山藏一径幽。木生灵寿异，花发蕙兰稠。

瀹茗香浮齿，簪梅雪满头。公馀寻胜会，此地约重游。
春晴登小台
陆游（宋代）

不管筇枝破绿苔，闲穿万竹上荒台。
幽花经雨自开落，啼鸟喜晴时去来。
河岸家家装彩舫，儿曹处处唱青梅。
谁知老子痴顽甚，看改新元十一回。
新雁过妆楼·本意
黄之隽（清代）

夜静秋高。芦花外、飞鸣暗趁风飘。惹愁撩恨，偏到画槛兰撩。

不管何人楼里住，半明半灭小灯挑。镇无憀。近窗听得，拖过烟霄。

曾经当年话别，看断行字迹，染泪红绡。旧时心事，今夜又值初遭。

横空甚云甚雨，助嘹唳、声声悲宋骚。人无侣，剩竟床长箪，闻此魂消。
赠秋月叶相士
文天祥（宋代）

急流勇退神仙，跛蹩龙钟将相。借问华山山中，何似天津桥上。
题邹一桂联芳谱即用其韵 其七 金丝荷叶铁线莲花
弘历（清代）

花亦濂溪叶亦田，绣成丝线定针仙。看来却拟询毛郑，知在国风第几篇。
共城寄仲弟
刘敞（宋代）

共城稻秧如黍禾，共城木少种竹多。熟闻迩来风土美，贫无置锥知奈何。

百门苍翠太行麓，百泉清泠淇水澳。长安宦游跬步到，隐居鸡黍终年足。

人生早念少游言，燕领莫矜飞食肉。即今囊空未果归，且为黎侯歌式微。

寄声好在久良苦，异时自楫来迎汝。
高阳台·空斋宵坐，悄然寡欢，言愁欲愁，赋此寄遣
李岳瑞（清代）

倚槛邀凉，钩帘贮月，画桥暝色沈沈。风外银箫，无端搅起秋心。

天涯才有新晴意，怕微云、又作轻阴。最怜他、瘦蝶悽花，一夜霜深。

江南万里凭阑思，奈瑶华织就，难觅青禽。经醉湖山，可堪倦眼登临。

星辰历历绳河转，伴清愁、屋角蛩吟。镇销凝、香篆徐添，浊酒孤斟。
村居即事十首 其八
胡俨（明代）

异卉奇花旋觅栽，便看粉蝶过墙来。紫兰破萼风前吐，红药翻墙雨后开。

儿子学琴初授谱，邻翁携酒强衔杯。人生得遂幽栖愿，不管黄鸡白日催。
有怀鹫山次僧芳庭韵
朱继芳（宋代）

一塔与云齐，寻僧路不迷。
小舟沙鸟外，疎磬夕阳西。
古树含云亚，春桥覆水低。
鹫峰飞不去，夜夜子规啼。
初秋对雨
张耒（宋代）

闭户理残编，疏慵得自便。
朝凉清病思，秋雨对高眠。
屋冷深藏燕，槐疏混抱蝉。
所欣堂下菊，芳意已鲜鲜。
论语绝句 其八十八
张九成（宋代）

常追往日悔前事，复向如今念后来。幸尔平生无所好，喜于末句绝纤埃。
庚寅宿天姥岭
潘伯脩（元代）

夜宿天台最上头，四无云彩众星秋。金庭鳌背东南重，玉几莲花左右浮。

过客跻攀咸欲老，颠厓辛苦未知瘳。不眠起看涵波日，赤凤轮囷映十洲。
遣兴七首 其七
李流谦（宋代）

一饱便满意，百年才转头。可怜空不合，为问亦何求。

黄卷仍舒卷，清樽自劝酬。吊湘儿辈事，何地著閒愁。
客怀 其四
李焘（宋代）

雨意忽如此，客愁将奈何。出门谁可诣，掩卷独高歌。

尘世兔三穴，古人蓬一窠。区区奚足道，默默幸无它。
大儿时中堂成德修弟喜而赋之因次元韵
陶梦桂（宋代）

有谭名利者，耳若了不闻。
心乎平似水，身也懒於云。
眇眇居人世，骎骎过隙曛。
田园趣归去，风月谩平分。
有子万事足，一堂何足论。
还欣身有托，或谓寿无根。
静处安吾分，超然忘世纷。
炉薰祝万寿，持用答吾君。
丑奴儿
周邦彦（宋代）

美盼低迷情宛转。爱雨怜云，渐觉宽金钏。桃李香苞秋不展。深心黯黯谁能见。

宋玉墙高才一觇。絮乱丝繁，苦隔春风面。歌板未终风色便。梦为蝴蝶留芳甸。
寒食日作二首
张耒（宋代）

荒山野水非吾土，寒食清明似去年。
杨柳插门人竞笑，荆蛮不信子推贤。
唐晦叔方壶
葛绍体（宋代）

秋日吟边书传香，弟兄杯酒到虞唐。
谁知静处工夫大，消得方壶岁月长。
邺守以石刻屈平昭君像见惠因思大夫之忠贯白
李流谦（宋代）

璇题朝曦丽，椒殿春风香。
带日羡寒鸦，洒盐引痴羊。
那知韶葩妍，有此秋节刚。
千金非我爱，所重在行藏。
奋然斩画史，低头笑君王。
呈身由谄壬，百态恐不当。
照影见冠佩，岂不羞帷房。
自从到北庭，岂阅紫塞霜。
年年鸿雁归，不寄一字将。
却悲降将军，高台望故乡。
至今青冢上，沙草不肯黄。
吾观娇色儿，睥睨此滥觞。
孽阉擅国辟，天地为低昂。
眼前杀师傅，但有涕淋浪。
区区一女子，去留系毫芒。
我行桃李村，吭髻余旧妆。
负薪行汲泉，不愿同康庄。
为计盍不尔，乃以美自戕。
初心岂其然，薄命遭彼狂。
离骚照白日，至今祖文章。
婉娈古称士，后先出寒乡。
遗刻共想像，再歌重慨慷。
闻川楚捷音喜而有作 其一
李学孝（清代）

干戈几十载，烽火夹川湖。报捷初惊喜，传闻定有无。

民心思井里，天意厌征诛。汗马劳诸将，还应念庙谟。
郊居
吕本中（宋代）

纷纷俗驾不容攀，尚喜郊居绝往还。野寺并冬终日雨，客房无事一秋闲。

平生谈说舌犹在，病起彫疏鬓已斑。始悟庄周太多事，处夫才与不才间。
十四日登真武山 其一
王十朋（宋代）

山中松柏几经春，壁上龟蛇妙入神。羽士相看笑相语，使君老似去年人。
罗浮五色雀
梁以壮（明代）

汝生尘俗外，小凤独名闻。身隐百花径，人知绝世文。

若飞东海岛，恐化蓬莱云。物数如争校，高华影自分。
乞巧辞
张锡龄（清代）

富贵从来不可求，痴心夜半诉缘由。纵然乞得天孙巧，巧似天孙难久留。
送之书记
释慧远（宋代）

大用现前全体是，圣凡情尽影难留。
钵盂根底三千界，拄杖头难四百州。
云作伴，月为俦。
到家别有通天路，把定牢关辊绣球。
春寒六首
陈造（宋代）

清明寒食经旬是，笑问风寒更几馀。
小杏惜香春恰恰，新杨弄影午疏疏。
答余左司沈别驾元夕会饮城南之作时在围中
高启（明代）

青帝行春气初播，云沍余阴苦难破。
江头碧草生未长，战马寒嘶龁残莝。
炊烟泠落雨中湿，邻屋时闻有啼饿。
我愁郁郁但欲眠，肯以案书勤自课。
却思去岁属无虞，元夕共欢人几个。
高堂细听《落梅》歌，手擘黄柑香喷座。
客酬主劝总忘晓，看尽繁灯逐星堕。
只今照市但群烽，乐事凄凉谁复作。
故人念我有二子，省内郎官府中佐。
别离两月不相逢，身佩弓刀从戍逻。
欲寻旧赏慰劳役，弄拂尊前且安坐。
老兵折简走相呼，笑我闭门无乃懦。
黄昏远就向城南，敢惜春衫冻泥涴。
军中有会异寻常，牛肉粗肥酒卮大。
胡奴帐下出琵琶，复拊银筝与相和。
烛残未听荒鸡号，弦断忽惊哀雁过。
须臾颜热起叫噱，不纪乱离仍絺轲。
更声析析绕旗门，剑匣搘头容醉卧。
归来又辱寄新诗，锦水湔肠珠落唾。
豪吟自欲继燕歌，悲调岂将同楚些。
览之几度感深情，曲高和难非懒惰。
我生无力本何用，衣食自来供马磨。
虽蒙乡曲假虚名，正似南箕不堪簸。
君才于世俱可珍，周贾东游抱奇货。
艰危壮气喜弥激，利器未施宁忍挫。
颇闻原野多杀伤，风雪呻吟苦无那。
吾侪斯乐岂易得，应愧皇天恩独荷。
明年此夕会升平，把酒相邀更相贺。
平阴张澄居士隐处三诗之复庵
黄庭坚（宋代）

舂粮出求仁，行李弥宇宙。
久客渺愁人，马饥仆夫瘦。
归来一丘渺，万事不改旧。
禾黍锄其骄，牛羊鞭在後。
隐几天籁寒，六凿忽通透。
南郭隐居
曾肇（宋代）

南郭萧条居士家，断垣荒堑翳蓬麻。筼筜映水千竿直，略彴当门一径斜。

老有图书忘世界，贫无杯酌送生涯。倘来轩冕何须贵，未胜牛衣驾鹿车。
送越州高录事
喻凫（唐代）

官曹权纪纲，行李半舟航。浦溆潮来广，川源鸟去长。

笋成稽岭岸，莲发镜湖香。泽国还之任，鲈鱼浪得尝。
次黄司户红糟韵四首
项安世（宋代）

世人两眼迷青红，百尤一笑无欢容。
仙官美禄不肯受，白首世路夸龙钟。
高人箕踞得所籍，焦柈不羡天厨丰。
我欲从君觅羹法，有田种秫园栽菘。
六歌
文天祥（宋代）

我生我生何不辰，孤根不识桃李春。
天寒日短重愁人，北风随我铁马尘。
初怜骨肉钟奇祸，而今骨肉相怜我。
汝在北兮婴我怀，我死谁当收我骸。
人生百年何丑好，黄粱得丧俱草草。
呜呼六歌兮勿复道，出门一笑天地老。
哭施仁思孝廉
许梦青（清代）

凶音忽逐海潮来，天半愁云结不开。到耳飞霜三伏月，惊心旱地一声雷。

未消气运兴衰感，已负乾坤干济才。怨魄料应思故土，枝头定化子规哀。

与谁击楫誓中流，独负苍生百万忧。有志将军难系越，无聊王粲悔依刘。

雄文犹发经天焰，傲骨难为浊世留。见说骑鲸东海去，一时草木尽生愁。

每感恩私国士怜，相将大地扫狼烟。我惭磨盾随人后，公肯著鞭让祖先。

大厦奈难支一木，孤坟从此了千年。平生奇气埋非易，应发光芒夜烛天。

三年渡海奉慈闱，东望应多泪雨飞。病竟梦鸡成不起，魂如化鹤总愁归。

天心时事真难测，城郭人民半已非。热血满腔无处诉，感恩知己独沾衣。

鲲鹏衔奋九霄翰，谁识胸中有范韩。毕竟志高尚忤俗，多因才大未为官。

一生实行完人少，百折刚肠入世难。天与数奇兼命短，不教上策计全安。

不堪回首忆当时，一诀翻成永别离。前辈风流今顿尽，古贤气谊世还谁。

吾生有恨频看剑，公去何人为定诗。万里海天千点泪，只□樽酒吊江湄。

前无往古后无今，抱负谁能识浅深。每遇穷途常解橐，时逢佳士辄倾襟。

贫偏爱客常悬榻，诗独惊人合铸金。愧我粗才难作传，微吟聊壮一生心。

闻骑箕尾出尘寰，想叩刚风上帝关。难得美人甘死报，谁令壮士不生还。

创深冀挽天心转，力竭终忧国步艰。抱此三年应郁郁，故教饮恨入冥间。

不信昆明有劫灰，忍将逝水九牛回。惊天手为支危出，避地家全脱险来。

渡海高人方草莽，应星徵士忽尘埃。杜陵野老忧时切，我欲吟诗补七哀。

帝书徵向白云乡，抛却高年总断肠。后嗣谁培兰茁秀，前程空了桂花香。

公当地下驱羊豕，我尚人间伴虎狼。何日扁舟浮海去，冢头并吊两鸳鸯。
青玉案（竹间戏作）
毛滂（宋代）

玉婴初有排云分。向晚色、娟娟静。秋入风枝清不尽。月和粉露，静徊孤映，独夜扶疏影。

子猷风调全相称。是彼此、无凡韵。玉勒前头花柳近。水边石上，冷依烟雨，时有幽人问。
送左与言赴杭司录
周行己（宋代）

艰难惟义重，去住各愁深。乔木迷归梦，孤帆伴客吟。

相看忧国泪，独立望乡心。到日如无事，来书速寄音。
洞庭题咏十一首·橘圃
王阮（宋代）

怀归空有感，包贡则无因。
跳入商山去，添予作五人。
遐龄十景 其十 凤冈夕照
李昌祺（明代）

綵翮高飞去不留，斜阳长自射岩幽。织乌沈处晴霞敛，巢鹊归时暮霭收。

翠锁云萝千嶂暝，红堆霜树一林秋。人间此是通天窍，未必丹丘胜药丘。
谒金门 晚眺
杨琇（清代）

看落日。楼外远山横碧。多少心情言不得。倚栏空叹息。

带眼频移宝玦，一任落红无色。弹尽泪珠衣又湿。

晚风吹更急。
代弃妇答贾客（一作妾薄命）
李端（唐代）

玉垒城边争走马，铜鞮市里共乘舟。鸣环动珮恩无尽，

掩袖低巾泪不流。畴昔将歌邀客醉，如今欲舞对君羞。

忍怀贱妾平生曲，独上襄阳旧酒楼。
图书
王安石（宋代）

图书老矣尚纷披，神劓天鲸以有知。
茅竹结蟠聊一愒，却寻三界外愚痴。
检蒉斋手札怆然有感 其五
陈宝琛（清代）

与君同戊申，百岁已过半。桑榆纵及收，横流浩无岸。

岂惟仓颉泣，姬孔亦流叹。世方无夷吾，被发但坐看。

多君注管书，不朽出忧患。奈何传世业，期勖及樗散？

往者不可追，来日更谁谏？衰病空倚楼，从今断江雁。
春日湖上五首
释斯植（宋代）

今朝才得是闲身，来往琳宫不厌频。
燕葺旧巢春又暮，风光一半属游人。
亭溪道晓行
韦骧（宋代）

白云起处山樱发，绿柳垂边水蚁鸣。唯有晓寒殊未减，重裘还似冒霜行。
诸人颇有和余百梅诗者各赋一首
刘克庄（宋代）

每抱怀中玉雪如，吴霜不觉点虬须。
生三槐裔皆当贵，为六梅孙莫太臞。
抹黛村眉惭丑怪，约黄宫额费妆涂。
南园树老花零落，还许邹枚访旧无。
渡黄河
毛际可（清代）

晨兴理轻策，咫尺阻长河。是时当伏秋，激浪涌嵯峨。

中流风怒号，嘘吸愁鲸鼍。同侣皆动色，将伯欲如何。

舟子谈笑馀，顾视颜愈和。扬帆复理楫，枕席恬然过。

始知镇定力，可以靖风波。谋事苟若是，经营岂在多。
觳觫行
苏仲（明代）

觳觫更觳觫，牛可杀兮人可戮。两虎斗兮伤血肉，羊不缚兮犬不束。

蛟磨牙兮蛇吐毒，兴云捲雾两翻覆。各逞凶兮山鬼哭，嗟哉何如兮我心曲。

我欲为龙点目，人皆为蛇添足。狐助虐兮豺助酷，呼朋引类兮相连属。

势成吞象兮象局促，我谓象兮且潜伏。呜呼，白日青天兮照我腹，地可叩兮天可告，水回流兮山转轴。
北窗睡起有怀吴世南
李彭（宋代）

曩时谢仁祖，萧散北牗下。捍拨响鹍弦，天际颇閒暇。

渊明曲肱卧，馀事眼不挂。便欲俯羲皇，凉飙助矜诧。

纵观两郎传，明如丹青画。独于避俗翁，英姿犹可借。

此翁多新诗，天成妙风雅。不从人间来，句法殆神化。

伊予绿发时，奋舌谈王霸。中岁懒问津，锐意学耕稼。

一往二十年，了不畏嘲骂。性初嗜清醥，病见杯勺怕。

径作云窗眠，端回俗流驾。缅怀吴朝歌，南州满声价。

虎脊天厩姿，未覆香罗帕。顾我乃神交，素书每盈把。

何时逐飞盖，西园乐清夜。微吟望天末，虚怀聊空写。
和谢昌国送韦俊臣相访
杨万里（宋代）

芒屩为车不必巾，天穷未害子能文。
谢家有句元无继，柱却催诗头上云。
朱字兰亭
方回（元代）

倾城国色著胭脂，红字兰亭又出奇。比换鹅书更姿媚，一杯卯酒醉西施。
次韵六四叔村居即事十二绝
刘子翚（宋代）

偶随流水到僧家，身世浑如焦谷芽。
午梦不如缘底破，篆烟烧遍一盘花。
夏日新晴酌沈叔敷署中刘觐国同集
邓云霄（明代）

凄清爽气满轩墀，正值终南雨过时。玉醴飞觞河朔兴，金声掷地隐侯诗。

风生芳树迎凉早，云度轻阴得月迟。谑浪总谈方外事，烟霞吾辈共襟期。
韶石行
郭祥正（宋代）

扁舟未下连虞滩，韶石罗列谁雕刓。化工有意露怪变，待彼虞雕来观玩。

泊舟登岸始远览，两峰直裂诸峰巑。青鸾低徊欲下饮，翠凤却舞抟修翰。

蛰龙钁雷怒奋角，帝子出震初峨冠。日光扑扑散金蕊，莲花透澈琉璃盘。

行衣十里仙雾湿，暝色一抹轻绡寒。我将仙崖想韶乐，北风忽变阴漫漫。

松摇长空吼万壑，溪走石脚淙惊湍。遗音自与天地响，听不以耳精神完。

重曈一去无复还，随风波兮陟云间。潇湘洞庭亦何有，竹上血泪千年斑。

九成不作至道息，纷纷后世畴能攀。登韶石兮情飘飘而未尽，饬彼柴车兮且将造乎苍梧九疑之深山。
赋石昌言家五题其一括苍石屏
梅尧臣（宋代）

括苍黄石屏，树如浓墨写。
根深称条叶，生意绝萧洒。
或闻造物手，立异先真假。
指是龟溲摹，能同自然者。
天下莫复言，物亦逢知寡。
和毋仲山雨后 其三
苏过（宋代）

西湖跬可至，不畏城闉阻。芒鞋与竹杖，穿泥未为苦。

清波暗萍藻，中无芙蕖吐。骤雨真可人，新荷亦掀舞。
【双调】水仙子_讥时铺眉苫
张鸣善（元代）

讥时
铺眉苫眼早三公，裸袖揎拳享万钟。胡言乱语成时用，大纲来都是烘，说英雄谁是英雄？五眼鸡岐山鸡凤，两头蛇南阳卧龙，三脚猫渭水作熊。草堂小无事小神仙，而杨柳丝丝长翠捻。碧琅玕掩映梨花面，似丹青图画展，被芳尘情景留连。蟾蜍滴墨磨雀砚，鹧鸪词香飘凤笺，狻猊炉烟袅龙涎。嘱香醪一醉再休醒，半霎里千般俏万种情。孟郊寒、贾岛瘦、相如病，刚滴留得老性命，偏今宵梦境难成。做甚么月儿昏昏瞪瞪，阿的般人儿孤孤另另，些娘大房儿冷冷清清。
东村饮罢又西村，熬尽旧家老瓦盆。醉归来山寺里钟声尽，趁西风驴背稳，一任教颠倒了纶巾。稚子多应困，山委必定盹，多管是唤不开柴门。
梅
杨奇珍（明代）

昨夜群真驻玉舆，白云冉冉袭霞裾。天风吹断仙郎梦，万壑半衔夜月虚。
陈洪斋顾示近罹二郎之戚口号慰之
区越（明代）

众绿当窗结夏帏，午风襟袖却先知。低飞白鸟来何处，久住黄先让好枝。

公道有归天亦定，老年休恨事多违。杜陵诸作皆称史，亦少渊明责子诗。
学渔
苏泂（宋代）

舟楫苹花渺，江湖喜气多。
一天飞白雨，半夜湿青蓑。
帆转星初落，潮归镜欲磨。
平生动中静，安枕信风波。
香炉峰
周行己（宋代）

护国门前似匡阜，云峰路上认香炉。重重妄想虽堪叹，也胜尘埃看画图。
赠邓虚舟参藩抗疏南还
李如榴（明代）

为爱刚肠愿不违，洞庭归棹鸟争飞。此都总自分醒醉，吾道从争有是非。

两袖清风尘外表，九畦兰气雨中馡。谢公欲结东山野，其奈苍生俱尔睎。
飞仙岭
张先（宋代）

路接晓天人近月，真仙去后祇云归。
岭头旧曰上升日，空有山禽自在飞。
次韵赵晋卿二首 其二
杨弘道（元代）

寒更会有旦，松竹静无风。一室虚生白，半窗明映红。

能文韩吏部，归隐汉梁鸿。吾道本如此，孰为穷与通。
广胜寺
张傅（宋代）

亭险高侠畏力微，放怀堪此养天机。
下窥平野遥无际，仰视危檐势欲飞。
常日群猿儇槛戏，有时晴霭拂窗归。
旌轩暂驻聊凝睇，应笑尘中万事非。
如庵乐事
密璹（金朝）

人间最美安心睡，睡起从容盥漱终。七卷莲经爇沈水，一杯汤饼泼油葱。

因循默坐规禅老，取次拈诗教小童。炕煖窗明有书册，不知何者是穷通。
旅怀作
杜牧（唐代）

促促因吟昼短诗，朝惊秾色暮空枝。无情春色不长久，

有限年光多盛衰。往事只应随梦里，劳生何处是闲时。

眼前扰扰日一日，暗送白头人不知。
布袋赞 其二
释月涧（宋代）

无端抛却率陀天，奉化江头恣掣颠。拄杖夺来还痛与，我侬要结下生缘。
次韵简书衡
王继香（清代）

可是天台再见身，匡时策待万言陈。功名唾手才何健，书卷罗胸语自真。

万里鲲鹏腾渤澥，九秋雕鹗出风尘。缅怀三世循良传，明德由来有达人。

许君说字郑君笺，文是坡仙诗阆仙。独契聃龙惊俗眼，同师执象亦前缘。

太原宗派遥遥共，中散歌行字字圆。会看安排作元宰，孝先先播《咏梅》篇。
独住僧
徐凝（唐代）

百补袈裟一比丘，数茎长睫覆青眸。

多应独住山林惯，唯照寒泉自剃头。
忆吹箫（七夕）
曹勋（宋代）

烦暑衣襟，乍凉院宇，梧桐吹下新秋。望鹊羽、桥成上汉，绿雾初收。喜见西南月吐，帘尽卷、玉宇珠楼。银潢晚，应是绛河，已度牵牛。

何妨翠烟深处，佳丽拥缯筵，斗巧嬉游。是向夕、穿针竞立，香霭飞浮。别有回廊影里，应钿合、钗股空留。江天晓，萧萧雨入潮头。
酬卢员外
杨巨源（唐代）

谢傅旌旗控上游，卢郎樽俎借前筹。舜城风土临清庙，

魏国山川在白楼。云寺当时接高步，水亭今日又同游。

满筵旧府笙歌在，独有羊昙最泪流。
过黄岩
王十朋（宋代）

三日离家客，悠然觉路长。梅花十里眼，竹叶一杯肠。

诗思贪佳境，眉头忆故乡。江山看未足，回首隔沧浪。
赋颜氏古今一事，得《晋仙传》，送颜逸
皎然（唐代）

曾看颜氏传，多记晋时仙。却忆桐君老，俱还桂父年。

青春留鬓发，白日向云烟。远别赍遗简，囊中有几篇。
示禅人
释慧远（宋代）

一句全提绝灯伦，万机不到始通津。
道人别有遮天眼，四海无家总是亲。
重葺敝庐有作
宋祁（宋代）

屦市喧卑极，家林改筑初。藩倾犹置笔，楹破尚逢书。

径草临江府，园畦洛涘居。凭谁遣真意，仁义亦蘧庐。
登江淮胜槩楼
史鉴（明代）

远水际长天，逢春更可怜。钟鸣裹山寺，人唤渡江船。

渔坞夕阳里，酒家疏雨边。因悲客程事，俯仰欲潸然。
庚午春作
释行海（宋代）

相逢处处说干戈，又报天骄走渡河。
乡国不知音问少，友朋无奈别离多。
杨花漠漠迷春思，芳草萋萋感暮歌。
猿鸟亦移深树隐，野人只在旧烟萝。
罢郡归洛阳寄友人
刘禹锡（唐代）

远谪年犹少，初归鬓已衰。
门闲故吏去，室静老僧期。
不见蜘蛛集，频为佝偻欺。
颖微囊未出，寒甚谷难吹。
濩落唯心在，平生有己知。
商歌夜深后，听者竟为谁。
对雷峰
徐侨（宋代）

雷峰顶上两三松，挺秀扶疎印碧空。
坐石倚筇看不足，此心游泊太虚中。
下回岭
方回（元代）

上岭何所苦，一步一气喘。
下岭何所苦，一步一脚软。
直视三千丈，石梯落层巘。
终须到平处，尚作屈曲转。
彼犹可通车，太行羊肠坂。
此乃不容步，险甚蜀道栈。
回首望木杪，千里百里无。
屋后植竹
袁说友（宋代）

稳袖三年手，新锄十丈园。
傍山移早筀，扫径斸孤根。
琐碎梢头影，凄凉竹外村。
可人风月地，头角见龙孙。
鹧鸪天（庆徐元寿生子）
石孝友（宋代）

六十仙翁抱桂栽。果符吉梦诞英才。上天与降麒麟种。明月还生蚌蛤胎。

华阁启，玳筵开。快呼玉手捧金罍。要知远地无功客，曾到高门作贺来。
巫山十二峰 其四 松峦峰
陈是集（明代）

托根拳石不知年，吼出涛声百丈悬。笔写青天无限好，为能钟得子云玄。
以空飞本无迹韵为五诗往扣广微张公
戴表元（宋代）

智有不近名，贤有不践迹。
百年如飘风，谁作远行客。
所要在持久，以道自消息。
吾师岂欺我，白首方学易。
独游偶题
邢恕（宋代）

颓然一睡足，岩溜尚潺湲。
面几郎山郭，寂无人世喧。
题南浦楼
李处权（宋代）

此生何处是真归，俯仰人间念念非。
雨后溪山无限好，烟中鸥念自由飞。
只轮双桨成何事，白酒黄鸡可息机。
北客上来千万恨，故乡回首夕阳微。
张夫人挽词
张耒（宋代）

世德簪缨贵，家风孝友传。
承夫知不忌，爱子故亲贤。
飘忽人间梦，生平物外缘。
诸天清净报，可但閟重泉。
拟寒山子诗二首 其二
行端（元代）

天上日没月又出，山中叶落花还开。黄泉只见有人去，不见一人曾得回。
睡起
谢逸（宋代）

地僻市声远，林深荒径迷。家贫惟饭豆，肉贵但羹藜。

假贷烦邻里，经营愧老妻。曲肱聊自乐，午梦破鸣鸡。
次韵鲁直夏日斋中
张耒（宋代）

文章惭肮脏，谈舌罢嶲永。
年来屏百事，但愿两耳静。
黄公安禅室，不觉在市井。
客来饱清风，可是徒造请。
牺尊与社樗，妄计幸不幸。
愿君妙观察，金门等云岭。
次韵行中龙图游后浦六首 其三
郭祥正（宋代）

细柳高松绿映苍，深沉台榭晚生凉。沙边宿鹭昏昏白，草际流萤点点光。

投网舟移牵碧荇，采莲人去湿红裳。欲追逸调嗟何及，雨入杯盘归兴忙。
读杜工部集四首 其三
宋湘（清代）

满目虽多事，扁舟亦可怜。逢人皆乞食，访道不成仙。

兀傲开元老，峥嵘大历年。落花漫新句，风雨暮江前。
首夏
吴沆（宋代）

积雨有馀润，游云无定阴。燕飞华屋静，莺啭碧窗深。
九月八日同何靖卿侍御饮寿安寺
林熙春（明代）

五岭秋高气色寒，珠林明月此登坛。天涯兄弟论心处，海国风尘抵掌间。

胜事漫须夸落帽，归人未许动征鞍。诘朝更有龙山会，弹剑酣歌任倚栏。
鬬鷄
宋庠（宋代）

对壘毰毸地，双惊滅玉尘。
长鸣非后郭，利嘴欲专秦。
鸱领聊延敌，鹰扬愿杀身。
君恩定多少，引距即随人。
韩侍郎 其一
仲并（宋代）

带砺元勋后，熊罴吉梦初。祥烟辉户牖，喜色动门闾。

丙魏功行致，韦平庆有馀。愿言椿算远，二十考中书。
崆峒·其二
李攀龙（明代）

谁道崆峒不壮游，香垆春雪照凉州。
浮云半插孤峰色，落日长窥大壑愁。
万乘东还灵气歇，诸天西尽浊泾流。
萧关祗在藤萝外，客子风尘自白头。
安庆府第十三
文天祥（宋代）

岸转异江湖，江水流城郭，鸱鸮志意满，山鬼独一脚。
杨梅
释居简（宋代）

枝繁疑坠地，烟暝欲燉空。止渴差相似，和羹却不同。

每嗟龙井白，易变鹤头红。好在文园令，冰盘对晚风。
寄谢叔鲁三首
谢枋得（宋代）

红叶飘摇霜露清，去年今日正同行。
夜来似与君相见，明月一窗梅影横。
禅人写师顶相求赞
释师观（宋代）

或处禅林，或居树下。
或在僧房，或白衣舍。
法惠写出如是观，单明张拙秀才话。
题李宾客旧居
李虞（唐代）

逢时不得致升平，岂是明君忘姓名。

眼暗发枯缘世事，今来无泪哭先生。
题傅侍郎寒碧十五韵·锦步障
陈宓（宋代）

白传落草堂，茶果替鱼肉。
不妨天与富，锦绣以为谷。
下桂江龙目滩
宋之问（唐代）

停午出滩险，轻舟容易前。峰攒入云树，崖喷落江泉。

巨石潜山怪，深篁隐洞仙。鸟游溪寂寂，猿啸岭娟娟。

挥袂日凡几，我行途已千。暝投苍梧郡，愁枕白云眠。
寄张南溪方伯
朱朴（明代）

太行西去万重山，望断南辕尚未还。却恨紫薇堂上月，独将秋色照秦关。
冬日载酒慰赵锦帆去国 其一
张文光（清代）

作令书千卷，为郎酒一觚。浮沉经幻梦，老大误微躯。

河水连天白，嵩峰拔地孤。中原仍我辈，何用泣穷途。
震为苍筤竹
朱庆馀（唐代）

为擢东方秀，修然异众筠。青苍才映粉，蒙密正含春。

嫩箨沾微雨，幽根绝细尘。乍怜分径小，偏觉带烟新。

结实皆留凤，垂阴似庇人。顾唯竿在手，深水挂赪鳞。
题刘均国所藏燕公山水图
苏过（宋代）

江湖半此生，老去徒见画。看山眼已足，涉险梦犹怕。

老燕久黄壤，遗墨独未化。胸中有丘壑，故遣意匠写。

会逢知音人，契此笔端话。故山当早归，谁是知津者。
经徐稚墓
陈陶（唐代）

郏鄏妖兴炎汉衰，先生南国卧明夷。凤凰屡降玄纁礼，

琼石终藏烈火诗。禁掖衣冠加宋鹊，湖山耕钓没尧时。

千年垄树何人哭，寂寞苍苔内史碑。
无题
文嘉（明代）

桂枝风冷夜悠悠，皓月呈空五彩流。莫怪停砧不能寐，从来闺阁怕逢秋。
一老
陆游（宋代）

太平一老醉腾腾，南陌东阡喜不胜。
民力农桑家自足，士崇名节道方兴。
骑鲸仙去时犹远，射虎归来气颇增。
莫道幽栖交旧绝，月中亦有打门僧。
閒居遣怀六言四首 其一
俞德邻（宋代）

巧语屡遭薏苡，丽辞空赋梅花。岁晚菟裘可筑，不妨痼疾烟霞。
南池杂咏五首。水月
皎然（唐代）

夜夜池上观，禅身坐月边。虚无色可取，皎洁意难传。

若向空心了，长如影正圆。
平凉旅夜漫成
张世法（清代）

最是秋天不肯明，萧萧白发已潜生。人间日岂回三舍，枕上愁潜到六更。

巀嶪崆峒谁访道，潺湲陇水旧闻声。自嗟身事俱迟暮，何复羁栖卧古城。
偶书为山亭五首 其五
叶梦得（宋代）

使节交驰数路分，颇知旰食念前军。疾须图上金城策，一见真堪胜百闻。
东飞伯劳歌
辛德源（隋代）

合欢芳树连理枝，荆王神女乍相随。谁家妖艳荡轻舟，含娇转眄骋风流。

犀枻兰桡翠羽盖，云罗雾縠莲花带。女儿年几十六七，玉面新妆映朝日。

落花从风俄度春，空留可怜何处新。
龙池祷雨
虞俦（宋代）

御府金奁出宝薰，爇来池上定知闻。
龙应覆手能为雨，岫岂无心漫出云。
秧插高田犹未遍，泉流幽涧恐难分。
奉常典礼吾方与，毋作神羞视秩文。
杂言五首 其四 易言
王世贞（明代）

江流辞峡注清湘，金沟堤旁种垂杨。邯郸艳姬挑冶郎，长安金多结貂珰。
甲辰春日二首
刘克庄（宋代）

买牛搜粟向蛮烟，衰病安知璧偶全。
使者召归曾四辈，臣之得罪又三年。
柳刘漏语谁云尔，绛灌怜才定不然。
纵使有泉堪洗耳，先生此愧若为湔。
华亭吴江道中偶作十绝
朱长文（宋代）

千古鸱夷节独高，脱遗富贵一鸿毛。
馆娃宫女曾亡国，岂独相携泛海涛。
劝公乐
李新（宋代）

金印莫疗饥，珠玉难可肥。
碧酒濡唇百事美，绿鬟扣眼一笑随。
濡丸日月不受缚，朱颜易逐飞花落。
情知一死同众人，何不趁取生前乐。
晋桧
张圭（宋代）

晋代王气终，劫灰今几时。独馀此苍桧，郁郁贞秀姿。

深根盘厚地，云汉参高枝。风霜固久历，雨露无偏滋。

一笑媚时荣，朝盛夕已衰。
题栖凤亭四首
白玉蟾（宋代）

潘氏亭前饮一宵，酒酣对竹啸琼箫。
不知栖凤来多少，风去人归竹寂寥。
赠万年陆郎中
孟郊（唐代）

天子忧剧县，寄深华省郎。纷纷风响珮，蛰蛰剑开霜。

旧事笑堆案，新声唯雅章。谁言百里才，终作横天梁。

江鸿耻承眷，云津未能翔。徘徊尘俗中，短毳无辉光。
宁古塔杂诗 其七
杨宾（清代）

山川盘地轴，草木亦多宜。旧塞黄榆树，官山紫桦皮。

桃花水似锦，香蓼菜如丝。谁道穷边外，年年春到迟。
题樟林寺
玉盘居士（宋代）

千岩壁立任苍苔，今日玉盘居士来。
洗斸云根堪宴坐，不教独秀在天台。
自解
陆游（宋代）

四十头颅已可知，残年至此复何为？著书不直一杯水，看镜空何千缕丝。
达宦独骄儒作戏，後生速化吏为师。
有冠当挂无余说，但恨衰翁见事迟。
和竹元珍僧舍牡丹次韵
孔武仲（宋代）

知到东邻赏牡丹，高僧防客颇艰难。
鲜妍自是天花种，僻静应无俗眼看。
叶似蟠桃相隐覆，蕊随飞蝶渐凋残。
新诗清苦如郊岛，肯羡侯家一醉欢。
秋病
释智圆（宋代）

买药囊无金，伏枕头有霜。
夜深不得睡，隙月射秋床。
次韵任道食荔支有感三首 其一
黄庭坚（宋代）

一钱不直程卫尉，万事称好司马公。白发永无怀橘日，六年怊怅荔支红。
别房太尉墓
杜甫（唐代）

他乡复行役，驻马别孤坟。
近泪无干土，低空有断云。
对棋陪谢傅，把剑觅徐君。
唯见林花落，莺啼送客闻。
感时
赵鹤良（明代）

北望自心惊，黄巾扰未平。材官充上国，车骑满边城。

处处输钱粟，人人苦革兵。妖氛如未扫，何以请长缨。
閒十咏
仇远（元代）

风挟浓云起炮车，捎窗雨脚乱如麻。
山中茆屋应安稳，不向溪声送落花。
东游远归
韦庄（唐代）

扣角干名计已疏，剑歌休恨食无鱼。辞家柳絮三春半，

临路槐花七月初。江上欲寻渔父醉，日边时得故人书。

青云不识杨生面，天子何由问子虚。
送贡三弟北还
高銮（清代）

草绿珠江上，青青柳万枝。那堪愁病日，又值别离时。

雨气生遥浦，花香入酒卮。赠君乏长物，珍重数篇诗。
次韵毕叔文苦旱叹
赵蕃（宋代）

尔何不归乎故宇，却向殊方书闵雨。
江东数月不得书，忆弟看云在何许。
旧传重湖北之北，米贱真成等泥土。
如何比岁公及私，衰竭不能堪再鼓。
贫家一饭有并日，远市朝炊或亭午。
朱门但知粱可厌，我辈翻嫌字难煮。
晚且禾秀早向实，舂箕不须逾处暑。
胡为旱势复如此，坐致诗人形苦语。
如闻巫觋有通灵，肸蛮似逢人问妪。
前朝一雨苦不难，况今磨神无不举。
会当劳以三日霖，绿浪黄云看掀舞。
题倪上人诗卷
刘克庄（宋代）

故交岁晚各西东，解后斯人慰老穷。
莫把冠巾浼澄观，更添须发恼林公。
强牵谢客为禅客，闲伴涪翁作钓翁。
行矣余方有公事，异时傥肯访山中。
江行漫兴
赵公豫（宋代）

江南二月好风光，杏蕊桃花间绿杨。是处芳堤嘶牧马，谁家红粉盼孤航。

永嘉时过人皆尽，建业潮来波自扬。物理静观多变幻，长歌差胜奏笙簧。
章彦漙决狱五羊归登郁孤台得东坡石刻见遗报以小诗
周紫芝（宋代）

一见苍碑眼自开，便疑身在郁孤台。可怜决狱章廷尉，不带将军薏苡来。
奉诏回作
丘处机（宋代）

外国深蕃事莫穷，阴阳气候特无从。才经四月阴魔尽，却早弥天旱魃凶。

浸润百川当九夏，摧残万草若三冬。我行往复三千里，不见行人带雨容。
唐明皇夜羲图
李彭（宋代）

开元御极垂衣裳，登三咸五凌羲皇。白环重译银瓮出，卜夜遨羲离未央。

香车斗风秦与虢，罗帕覆鞍真乘黄。赭袍错落缀北斗，步辇优羲含缕觞。

宁王玉笛上霄汉，御路花光争月光。汝阳羯鼓绢帽稳，打彻参旌低建章。

太真沾醉玉攲侧，力士传呼声渺茫。翠钗挂冠红粉妆，金貂贳酒白面郎。

君臣玩狎乐莫比，清禁喜闻宫漏长。若令姚宋坐庙堂，袖中谏疏神扬扬。

万里桥边行幸处，后世龟鉴怀苞桑。
韩钦圣问西洛牡丹之盛
梅尧臣（宋代）

韩君问我洛阳花，争新较旧无穷已。
今年夸好方绝伦，明年更好还相比。
君疑造化特著意，果乃区区可差耻。
尝闻都邑有胜意，既不锺人必锺此。
由是其中立品名，红紫叶繁矜色美。
萌芽始见长蒿莱，气焰旋看压桃李。
乃知得地偶增异，遂出群葩号奇伟。
亦如广陵多芍药，闾井荒残无可齿。
淮山邃秀付草树，不产髦英产佳卉。
人於天地亦一物，固与万类同生死。
天意无私任自然，损益推迁宁有彼。
彼盛此衰皆一时，岂关覆焘为偏委。
呼儿持纸书此说，为我缄之报韩子。
诗偈 其一三七
庞蕴（唐代）

更无别路超生死，前佛后佛同一般。舒即周流十方刹，敛时还在一毛端。
题壁三首
和庵主（宋代）

黄皮裹骨一常僧，坏衲蒙头百虏澄。
年老懶能频对客，攀萝又上一崚嶒。
窦园醉中前后五绝句
陈与义（宋代）

东风吹雨小寒生，杨柳飞花乱晚晴。
客子从今无可恨，窦家园里有莺声。
和曾谹父春半书怀
王洋（宋代）

敲火开香焙，书斋思渐清。
田翁新社长，巢燕旧门生。
学僻诗无味，心开语见情。
不愁无乐事，正与物俱荣。
擬白乐天诗
晃逈（宋代）

自学养恬休用智，从他名迹日衰微。
我身不欲全高贵，高贵多乘祸败机。
清明日感怀
徐熥（明代）

此心如梦复如痴，荏苒春光欲暮时。啼比杜鹃先有血，愁同杨暮更多丝。

林花开遍谁为主，社燕重来亦似悲。寒食已过非禁火，闭门犹自绝晨炊。
同颜六少府旅宦秋中之作
高适（唐代）

传君昨夜怅然悲，独坐新斋木落时。逸气旧来凌燕雀，

高才何得混妍媸。迹留黄绶人多叹，心在青云世莫知。

不是鬼神无正直，从来州县有瑕疵。
送子培北上
郑孝胥（清代）

南来谁信北归难，分手想看鼻屡酸。天外惊疑沈帝里，江头憔屡病郎官。

馀生家国终多负，当日名流略已残。去去吾侪须忍泪，盈眶犹热莫轻弹。
题将乐院壁
金靖（宋代）

再到招提已六年，豀山云雾总依然。
飘零莫笑浑无用，自谓功名可着鞭。
颂证道歌·证道歌
释印肃（宋代）

寂灭性中随饮啄，渴饮饥餐无住著。
不患寡而患不均，众生和悦因斯乐。
春日有赠
杨巨源（唐代）

堤暖柳丝斜，风光属谢家。晚心应恋水，春恨定因花。

步远怜芳草，归迟见绮霞。由来感情思，独自惜年华。
田国博见示石炭诗有铸剑斩佞臣之句次韵答之
苏轼（宋代）

楚山铁炭皆奇物，知君欲斫奸邪窟。
属镂无眼不识人，楚国何邪斩无极。
玉川狂直古遗民，救月裁诗语最真。
千里妖蟆一寸铁，地上空愁虮虱臣。
忆秦娥·情难足
杨无咎（宋代）

情难足。不堪黄帽催行速。催行速。扁舟一叶，别愁千斛。津亭送客惊相嘱。举杯欲唱眉先蹙。眉先蹙。背人掩面，不能终曲。
到官两旬四走山野作诗以自劳云
程俱（宋代）

上山偃伸如望天，下山伛仆如深泉。胡为持此不赀宝，来试万丈悬崖巅。

前人见踵后见顶，反足鸟道相攀牵。欻然置我章贡上，水激石罅奔雷填。

荒塍曲涧无远近，渺渺不见墟中烟。土冈凿路狭如隧，苏壁藤薜蛟蛇缠。

寒风飕飗失白日，上有万木苍阴玄。航溪之深揭其浅，碎石齧足声号川。

茗山发我一长喟，彼有吴市人中仙。飞琼练玉存故处，祗有井灶无霜铅。

我今正坐五斗米，悔不辟粒从期佺。向来吴松厌羁旅，三岁半逐鸱夷船。

故教筦库着疏懒，坐守兀兀聊穷年。安知求逸得奔走，岂异避挺蒙戈鋋。

咄嗟万事无必计，努力唯有归园田。
和张仆射塞下曲·其一
卢纶（唐代）

鹫翎金仆姑，燕尾绣蝥弧。
独立扬新令，千营共一呼。
题蜗室
史浩（宋代）

平生喜善类，遇之以青目。广厦千万间，帡幪未渠足。

唯予自栖身，三椽乃蜗缩。问之何为然，知足常不辱。

人生天地间，渺然如一粟。侈心才动摇，曷厌溪壑欲。

纸帐煖有馀，蒲团眠易熟。神游万物表，不虑此局促。

门外竞轩冕，卑哉蛮与触。
寄题丁子厚二亭·睦亭
孔武仲（宋代）

抚族无如睦，开亭意可知。
庭阶尽兰玉，兄弟即埙篪。
食有分甘乐，歌谐伐木诗。
欢心已如此，风景况相宜。
偶成
沈光文（清代）

百孔难教补即全，秋来客意望谁怜。甓当劳处忘同瘁，棋著閒时巧未传。

任我穷留日月老，何人智合事机先。荒居欲藉虚名重，前路茫茫且问天。
雪
李楷（清代）

粒雪飘兼雨，小航冻独迟。江烟流树暗，塔铎语风悲。

岸草三军积，村粮万灶移。休谈鸣镝事，故国怯阽危。